รัฐบาลไทย-ข่าวทำเนียบรัฐบาล-บีโอไอจัดทัพโรดโชว์เกาหลี รุกเจาะอุตสาหกรรมอีวี – ชิป
วันจันทร์ที่ 15 พฤษภาคม 2566
บีโอไอจัดทัพโรดโชว์เกาหลี รุกเจาะอุตสาหกรรมอีวี – ชิป
บีโอไอ จับมือ กนอ. และเอกชนรายใหญ่ ทั้งกลุ่ม ปตท. และเครือซีพี ยกทัพโรดโชว์สาธารณรัฐเกาหลี พบบริษัทยักษ์ใหญ่ พร้อมเปิดโต๊ะเจรจาร่วมกับสมาคมอุตสาหกรรมยานยนต์ไฟฟ้าเกาหลี นําเสนอสิทธิประโยชน์ตามยุทธศาสตร์ใหม่ เร่งดึงการลงทุนอุตสาหกรรมเป้าหมาย
บีโอไอจัดทัพโรดโชว์เกาหลี
รุกเจาะอุตสาหกรรมอีวี – ชิป
บีโอไอ จับมือ กนอ. และเอกชนรายใหญ่ ทั้งกลุ่ม ปตท. และเครือซีพี ยกทัพโรดโชว์สาธารณรัฐเกาหลี พบบริษัทยักษ์ใหญ่ พร้อมเปิดโต๊ะเจรจาร่วมกับสมาคมอุตสาหกรรมยานยนต์ไฟฟ้าเกาหลี นําเสนอสิทธิประโยชน์ตามยุทธศาสตร์ใหม่ เร่งดึงการลงทุนอุตสาหกรรมเป้าหมาย โดยเฉพาะอีวีและชิป ยกระดับอุตสาหกรรมในประเทศไทย
นายนฤตม์ เทอดสถีรศักดิ์ เลขาธิการคณะกรรมการส่งเสริมการลงทุน (บีโอไอ) เปิดเผยว่า ระหว่างวันที่ 15 – 18 พฤษภาคม 2566 บีโอไอ พร้อมด้วยการนิคมอุตสาหกรรมแห่งประเทศไทย (กนอ.) และบริษัทเอกชนรายใหญ่ของไทยที่มีความร่วมมือทางธุรกิจกับเกาหลีใต้ ได้แก่ บริษัท ปตท. จํากัด (มหาชน) และเครือเจริญโภคภัณฑ์ (ซีพี) จะเดินทางไปจัดกิจกรรมส่งเสริมการลงทุน ณ กรุงโซล สาธารณรัฐเกาหลี(เกาหลีใต้) เพื่อนําเสนอยุทธศาสตร์และมาตรการส่งเสริมการลงทุนใหม่ของบีโอไอ มาตรการสนับสนุนอื่น ๆ ของภาครัฐ และความพร้อมของนิคมอุตสาหกรรมในการรองรับการลงทุนจากเกาหลี ให้กับบริษัทชั้นนําของเกาหลีใต้มากกว่า 40 บริษัท รวมทั้งสมาชิกของสมาคมอุตสาหกรรมยานยนต์ไฟฟ้าเกาหลีใต้ พร้อมจัดสัมมนาครั้งใหญ่ที่กรุงโซล คาดว่าจะมีผู้เข้าร่วมสัมมนาไม่ต่ํากว่า 180 คน
“การโรดโชว์เกาหลีใต้ครั้งนี้ ถือเป็นเวทีการเจรจาธุรกิจครั้งใหญ่ระหว่างบีโอไอ กนอ. และบริษัทเอกชนรายใหญ่ของไทย กับบริษัทชั้นนําจากเกาหลีใต้ ที่มีความสนใจจะเข้ามาลงทุนในประเทศไทย เกาหลีใต้เป็นนักลงทุนเป้าหมายสําคัญ เนื่องจากเป็นผู้นําเทคโนโลยีและนวัตกรรมของโลกในหลาย ๆ ด้าน ทั้งยานยนต์ไฟฟ้า เซมิคอนดักเตอร์ต้นน้ํา ดิจิทัล การแพทย์และเทคโนโลยีชีวภาพ ซึ่งล้วนเป็นอุตสาหกรรมเป้าหมายที่เราต้องการดึงมาลงทุน เพื่อช่วยยกระดับประเทศไทยไปสู่เศรษฐกิจใหม่” นายนฤตม์ กล่าว
สําหรับการจัดกิจกรรมในครั้งนี้ บีโอไอได้จัดสัมมนาการลงทุนในหัวข้อ “Thailand Investment Promotion Strategy: NEW Economy, NEW Opportunities” โดยมีพันธมิตรทั้ง กนอ. และบริษัทชั้นนําของไทย ทั้งกลุ่ม ปตท. และเครือซีพี เข้าร่วมบรรยายให้ข้อมูลการลงทุนและโอกาสในการร่วมมือทางธุรกิจกับบริษัทไทย รวมถึงเปิดการเจรจาธุรกิจและให้คําปรึกษาด้านการลงทุนเป็นรายบริษัทกว่า 40 ราย
นอกจากนี้ คณะของบีโอไอจะเดินทางไปพบกับบริษัทยักษ์ใหญ่ในอุตสาหกรรมยานยนต์และอิเล็กทรอนิกส์ พร้อมทั้งจัดประชุมโต๊ะกลมกับสมาคมอุตสาหกรรมยานยนต์ไฟฟ้าของเกาหลีใต้ เพื่อหารือกับผู้ประกอบการที่ทําธุรกิจเกี่ยวกับอุตสาหกรรมอีวี ทั้งผู้ผลิตยานยนต์ไฟฟ้าประเภทต่าง ๆ ผู้ผลิตชิ้นส่วนสําคัญ ผู้พัฒนาระบบจัดการแบตเตอรี่ และผู้ให้บริการสถานีชาร์จรถยนต์ไฟฟ้า
ประเทศไทยและสาธารณรัฐเกาหลี ถือเป็นหุ้นส่วนทางยุทธศาสตร์ที่สําคัญ ที่ได้พัฒนาความสัมพันธ์และความร่วมมือมายาวนานกว่า 60 ปี โดยในช่วง 10 ปีที่ผ่านมา เกาหลีใต้มีการขอรับส่งเสริมการลงทุนรวม 322 โครงการ มูลค่ากว่า 9.1 หมื่นล้านบาท ส่วนใหญ่อยู่ในอุตสาหกรรมเครื่องใช้ไฟฟ้าและอิเล็กทรอนิกส์ ชิ้นส่วนยานยนต์ เหล็กและผลิตภัณฑ์โลหะ และดิจิทัล
ทั้งนี้ เมื่อเดือนตุลาคม 2565 ที่ผ่านมา สํานักงานส่งเสริมการค้าและการลงทุนของรัฐบาลเกาหลีใต้ หรือ KOTRA ได้นําคณะนักลงทุนเกาหลีเดินทางเยือนต่างประเทศหลังวิกฤตโควิดคลี่คลาย โดยเลือกมาไทยเป็นประเทศแรก พร้อมทั้งได้จัดงาน “Thailand – Korea Economic Cooperation Forum” โดยมีนักลงทุนเกาหลีและไทยเข้าร่วมงานกว่า 250 ราย ซึ่งแสดงถึงการให้ความสําคัญและมองเห็นศักยภาพของประเทศไทย ในการเป็นแหล่งรองรับการลงทุนสําหรับเกาหลีในอนาคต